

***Piliscsaba Város Önkormányzat***

***Képviselő-testületének***

***Humánszolgáltató Bizottsága***

**4/2019.**

**JEGYZŐKÖNYV**

**Készült: Piliscsaba Város Önkormányzat Képviselő-testülete Humánszolgáltató Bizottságának 2019. március 26-án 17 óra 37 perckor megtartott rendes, nyílt ülésén**

**Helye:** Polgármesteri Hivatal Tárgyaló (2081 Piliscsaba, Kinizsi Pál u.1-3.)

**Jelen vannak:** Mocsáry Dezső elnök, Tázer Marianna elnökhelyettes, Rozovits Ferenc tag, és Krasznai Gyöngyi külsős tagok

**Tanácskozási joggal van jelen:** Farkas András polgármester,Nagy Zsolt jegyző, Baris Rita jegyzőkönyvvezető, Dr.Széllinger Eszter gyermekorvos, Bónis Péter IRMÁK Kft.. intézmény vezetője, Dr. Szelke László MIKK intézményvezetője

**Mocsáry Dezső:** Tisztelettel köszöntöm Piliscsaba Város Önkormányzat Képviselő-testülete Humánszolgáltató Bizottságának rendes, nyílt ülésén megjelenteket. Megállapítom, hogy a bizottság 5 tagjából 4 fő megjelent, így a bizottság határozatképes. Peregovics Zoltánné jelezte távollétét. Az ülést 17 óra 37 perckor megnyitom. A napirendi pontokban változást javaslok, a meghívott vendégeinkre való tekintettel. 1. Gyermekorvosi beszámoló, 2. Feladat-ellátási szerződések 3. A MIKK 2018. évi tevékenységéről készült beszámoló elfogadása, Döntés a Piliscsaba Művelődési Információs Központ és Könyvtár intézményvezetői pályázatának kiírásáról, Döntés a MIKK 2019-es zárva tartási rendjéről és utána folytatjuk a többivel.

Megállapítom, hogy a bizottság **4 igen** szavazattal az ülés napirendjét elfogadta:

***Napirend***

***Tárgy: Előterjesztő***

1. *Gyermekorvosi beszámoló (utánküldés) Mocsáry Dezső elnök*
2. *Döntés a MIKK 2019-es zárva tartási rendjéről Dr. Szelke László intv.*
3. *A MIKK 2018. évi tevékenységéről készült beszámoló elfogadása Dr. Szelke László intv.*
4. *Döntés a Piliscsaba Művelődési Információs Központ és Könyvtár*

*intézményvezetői pályázatának kiírásáról Farkas András polgm.*

1. *Javaslat intézményátszervezésre az Érdi Tankerületi Központ*

*fenntartásában lévő köznevelési intézményben Farkas András polgm.*

1. *Várható beiskolázási létszám Mocsáry Dezső elnök*
2. *Döntés tűzifa szállítására irányuló vállalkozási szerződésről Mocsáry Dezső elnök*
3. *Feladat-ellátási szerződések Mocsáry Dezső elnök*
4. *Beszámoló a lejárt határidejű határozatokról Mocsáry Dezső elnök*
5. *Egyebek*

**1. Napirend**

**Tárgy:** *Gyermekorvosi beszámoló (utánküldés)*

**Mocsáry Dezső:** Köszöntöm körünkben doktornőt, a beszámolót megkaptuk, ez most került kiosztásra, ezért kérném, hogy röviden legyen szíves összefoglalni.

**Dr.Széllinger Eszter:** 2018. évitapasztalataimról szeretnék beszámolni. Tulajdonképpen egy nagyon szépen felújított rendelőben dolgozhattunk. Jók voltak a visszajelzések is a páciensektől. Gyerekellátás szempontjából egy jó évet hagytunk magunk mögött, született annyi gyerek, mint a korábbi években. 75 újszülöttünk volt december elejéig. Súlyos rendellenesség egyetlen gyereknél sem volt. Nem veszítettünk el gyermeket balesetben. Sajnos a korábbi években ez előfordult. Daganatos gyereket sem kellett kezelnünk. A praxis létszáma az emelkedett. Korcsoportos megosztás szerint 0-11 hónapig 75 fő, 12 hónapostól- 4 éves korig 131 fő, 5-14 éves korig 905 fő, 15 éves kor felett már felnőtt praxisba jelentkezhetnek át, de 175 fő még maradt nálam. Összesen így 1470 körüli páciensünk van. 234 otthoni hívásunk volt, kötelező védőoltásokból 780 körül volt, itt a kicsiknél 0-1,5 évesek között 9 oltás van, ezért is volt sok a találkozások száma. A gondozottak között a túlsúlyjellemző, 50 gyerek van ilyen. Asztmás gyerek 78 fő, ekcéma 80 fő, diabéteszes gyerek 3 fő, epilepsziás 3 fő, előfordult ízületi gyulladás is, keringési rendellenesség 9 fő, liszt érzékeny 3 fő, pszichés-mentális viselkedés zavarból azért fakadó eltérések is gyakrabban jelentkeztek a gyerek populációban. Hiperaktivitás, figyelem zavar, autisztikus tünetek 4-5 gyerek van ilyen. Emellett az iskola ellátásával is foglalkozom, ott is egyre több védőoltást kell adnom. A lányoknak bejött a méhnyakrák elleni oltás, kétévente vannak szűrő vizsgálatok, ezeket az iskola védőnővel végezzük csütörtöki napokon. Nagyon magas az iskolás gyereklétszám. Jobb lenne egy külön helyiség, és egy külön ember erre. Más lenne a finanszírozása is, mert így más a fejkvóta. Több mint 1000 gyerek van, erre már máshol létrehoznak egy állást. Sok feladat van, bejöttek a sport orvosi vizsgálatok is. Ezek most fognak még kialakulni. Csak ahhoz az Országos Sportszövetségnek szerződést kellene kötni az alapellátókkal. Jogszabály van rá. De a gyakorlatban ez még kialakulókban vannak. A rendelő fenntartási költségei csökkentek az átalakítás óta. És azért meg különösen hálásak vagyunk, hogy az átmeneti időszakban nem kellett fizetnünk rezsit, ezt másra tudtuk fordítani. Bejött az egységes egészségügyi tér használata, ez egy fél milliós beruházásom volt, az egész informatikai rendszeremet ki kellett cserélni. Így az interneten keresztül felkerülnek egy központi rendszerbe, minden zárójelentés, adat ide felkerül. Remélem a rendelő külső felújítása is folytatódni fog. És amit még nagyon szeretnénk, hogy a rendelőhöz tartozó parkolókat a dolgozók részére ki tudnák jelölni. Volt egy baleset, amikor az asszisztensem autójának ajtajába bele hajtottak, és bizony a rendőrség segítségét kellett kérnünk, ahhoz, hogy elismerje a kárt az illető. Ki kellene táblázni, mert ez mással is megtörténhet.

**Mocsáry Dezső:** Köszönjük szépen. 1480 körüli a gyerekek száma. 8800 a forgalmi adatban a gyerekek száma. Ez egy átlagot jelent. Fő állású iskolaorvos lehetőségét feljegyeztem magamnak.

**Dr.Széllinger Eszter:** Iskola orvosi feladatokat bárki elláthat, akinek van legalább egy rezidensi végzettsége. Lehetne akár rész munkaidőben is, akár egy gyes-en lévő anyuka is elvégezhetné. nem kötelező csecsemő-és gyermekorvos szakvizsgának lenni. Az előjegyzés lehetőségét mindenki kihasználja. Kétnaponta előre tudunk adni időpontot.

**Mocsáry Dezső:** A tábla elhelyezése szerintem nem lehet akadály. Köszönjük szépen a beszámolót a doktornőnnek.

**Farkas András:** Már kiadtam feladatba, remélem, előbb utóbb kikerül.

A Képviselő-testület Humánszolgáltató Bizottsága 4 igen szavazattal az alábbi határozati javaslatot támogatta:

**Piliscsaba Város Önkormányzat Képviselő-testülete**

**Humánszolgáltató Bizottságának**

**129/2019. (III. 26.) számú határozata**

**Dr. Széllinger Eszter gyermekorvos beszámolójáról**

Piliscsaba Város Önkormányzat Képviselő-testületének Humánszolgáltató Bizottsága Dr. Széllinger Eszter gyermekorvos 2018. évi beszámolóját elfogadja és elfogadásra javasolja a Képviselő-testület részére, valamint felkéri a hivatalt, hogy az önálló - főállásként dolgozó - iskolaorvos foglalkoztatásának lehetőségét vizsgálja meg. Továbbá felkéri a hivatalt, hogy az orvosi rendelő területén közlekedési táblát helyezzen el, hogy a rendelőben dolgozók parkolása biztosítva legyen.

Határidő: következő bizottsági ülés

Felelős: elnök

***18 óra 02 perckor Dr.Széllinger Eszter távozott.***

**2. Napirend**

**Tárgy:** *Feladat-ellátási szerződések*

**Mocsáry Dezső:** A szociális ellátások csökkenése miatt, már év elején láttuk, hogy módosítani szükséges a szerződéseket. A házi segítség nyújtás tekintetében két szerződésünk van, az egyik a SILÓ- val, a másik az IRMÁK –kal, idősek nappali ellátása pedig az IRMÁK- kal vagyunk szerződésben. A tavalyi évhez képest a rendelkezésre álló keret csökkent. Azok a lehetőségek maradtak amiket a Testület is elfogadott. Az idősek nappali ellátása kapcsán évi 3 millió forintot tudunk biztosítani az IRMÁK-nak. Házi segítségnyújtásra pedig összesen települési szinten 15 főt tudunk biztosítani fejenként 250 ezer forint/év/fővel tudjuk biztosítani. Ezután érkezett egy levél Bónis Pétertől az IRMÁK intézményvezetőjétől, átadnám a szót neki.

**Bónis Péter:** Ha 15 fő maradt volna az ellátási szerződésben, akkor én nem is lennék ma itt. De nem ennyi, hanem 10 fő szerepel benne. A legutóbbi PEB- en, ahol részt vettem, én kértem, hogy ne fogadják el a 10 főt, akkor az a kompromisszumos megoldás született, hogy mivel a HB erre forrást nem talált, erre a maradék 5 főre a PEB keres forrást, és kiegészíti.

**Mocsáry Dezső:** Nem ez a határozat született a PEB- en. 15 főre tudjuk biztosítani összességében az ellátást, ez a döntés született. 250 ezer forint/fővel lesz 3.750.000,- Ft. Erre mivel a költségvetés tervezetben 3.500.000 forint lett betervezve, ezért a maradék 250.000 forint helyét kell megkeresni. Lehet, hogy ez félreérthető volt.

**Bónis Péter:** Én most sem értem, hogy 10 főről vagy 15 főről beszélünk.

**Mocsáry Dezső:** Települési viszonylatban 15 főről, ez két szolgáltatóval valósul meg, 5 fő a SILÓ, 10 fő az IRMÁK- kal.

**Bónis Péter:** Mi ezt az egész házi segítségnyújtást és a nappali ellátást is az önkormányzat felkérésére kezdtük el felfejleszteni és bele tettünk nem kevés pénzt, és energiát. Megcsináltuk, és utána azt láttuk, hogy a házi segítségnyújtásra óriási igény van. Ezt jeleztük Önök felé. Módosítottuk a szerződést, megemeltük a finanszírozott létszámot 15 főre. Felvettünk munkatársakat. Ez nem csak azt jelenti, hogy nekem le kell zárni 5 ellátottat. És minimum egy munkatársamat el kell küldenem. Nem vállalható számunkra tovább ez az ellátás így. Veszteséget nem tudunk termelni, ezért kérem az önök segítségét a plusz 5 fő megegyezésére, hogy ne kelljen elutasítani őket.

**Farkas András:** Szociális kereten belüli átcsoportosításra nincs lehetőség? Mert számomra ebből az derül ki, hogy ha csökkentjük a létszámot, akkor bedől ez a szolgáltatás. Akkor 15 embernek kell visszamondani az ellátást. Mindenképp keresni kell forrást rá a szociális kereten belül.

**Mocsáry Dezső:** Nincs. Akkor, hogy tudjad, hogy miről van szó, a szociális kereten belül a segélyekre maradt összesen egész évre 11 millió forint, és most március végén tartunk 7 millió forintnál. Úgy, hogy visszavettük a támogatások számát a szociális rendeletben. Nem véletlen, hogy ez egy kényszerlépés, ezt jobban nem lehet leszűkíteni. Más tételből lehetne, az SZGCSK- ból például, onnan lenne lehetőség. Mert ott van három ember, és kettő elég lenne. Ez egy másik napirend lesz majd, hogy a létszám valóban indokolja e, hogy valóban kell oda három ember. Mert egy ember bére felszabadulna, akkor ebből lehetne ezt az ellátást finanszírozni.

**Farkas András:** Lent voltam náluk, és átnéztem az aktákat. Igazoltan van ennyi család.

**Tázer Mariann:** Én az előző ülésen nem voltam, de előtte megkérdeztem, és kifejezetten kértem, hogy nézzünk utána, miért csökkent a normatíva. Hogy mi változott a képletben, ami minket is érint.

**Nagy Zsolt:** Kiadtam az utasítást a pénzügynek, hogy kérjék be az államkincstártól, de megmondom, őszintén, hogy visszajelzést nem kaptunk még.

**Tázer Mariann:** Jó lenne tudni, mert bárki bárhol hibázhat. Abban sem vagyok biztos, hogy ezt az államkincstár jól állapította meg. Ez fontos, mert annyira visszaesett, hogy tudnunk kell mi került abba a képletbe. Ez egy alap dolog, tudnunk kellene, két hónap telt el, nonszensz, hogy két hónap telt el, és nem tudjuk.

A Képviselő-testület Humánszolgáltató Bizottsága 4 igen szavazattal az alábbi határozati javaslatot támogatta:

**Piliscsaba Város Önkormányzat Képviselő-testülete**

**Humánszolgáltató Bizottságának**

**130/2019. (III. 26.) számú határozata**

**a feladat- ellátási szerződésekről**

Piliscsaba Város Önkormányzat Képviselő-testületének Humánszolgáltató Bizottságafelkéri a Pénzügyi Bizottságot, hogy keresse meg a forrását az 1.250.000 forintnak az IRMÁK Kft. házi segítségnyújtásának biztosítása céljából, plusz 5 fő részére, azzal a céllal, hogy a szolgáltatás továbbra is biztosítható legyen.

Határidő: azonnal

Felelős: Elnök

***18 óra 18 perckor Bónis Péter távozott.***

**3. Napirend**

**Tárgy:** *Várható beiskolázási létszám*

**Mocsáry Dezső**: Közelednek a beiratkozások, ezért jó ha tisztán látjuk, hogy mennyi beiskolázandó gyermeklétszámra számíthatunk. Ugyan az általános iskolai nem önkormányzati feladat, de ettől függetlenül a településen szép számmal vannak leendő elsősök. Kaptunk egy kimutatást, hogy 67-en mennek iskolába a Napsugár Óvodából, és 5 gyereknél még a szakvéleményre várnak. Szent László óvodából 30 fő várható. Ez összesen 100 fő, ez 4 osztály. Erre van a Hauckban egy, a Páduaiban kettő, és a Jókaiban szintén egy osztály.

**Székely Szilvia:** A nehezebb kérdés, hogy a „papíros” gyerekek hova kerülnek. Most is van két autista, ők 6 főnek számítanak papíron. Papíron integrálhatóak, de valójában nem. 10 körül vannak akik valamilyen problémával indulnak iskolába.

**4. Napirend**

**Tárgy:** *a MIKK 2019. évi zárva tartási rendjéről*

**Dr.Szelke László:** A korábbi évekhez hasonlóan alakul az idei zárva tartásunk is. 2019. július 22. - augusztus 9. között és 2019. december 16. – 2020. január 3. között. Zárva tartás ideje alatt is az ügyeletet tudjuk biztosítani. És a partnereket ugyanúgy tudjuk fogadni.

**Mocsáry Dezső:** A lakosság felé kell majd kommunikálni az időpontokat.

A Képviselő-testület Humánszolgáltató Bizottsága 4 igen szavazattal az alábbi határozati javaslatot támogatta:

**Piliscsaba Város Önkormányzat Képviselő-testülete**

**Humánszolgáltató Bizottságának**

**131/2019. (III. 26.) számú határozata**

**a MIKK 2019. évi zárva tartási rendjéről**

Piliscsaba Város Önkormányzat Képviselő-testületének Humánszolgáltató Bizottsága javasolja a Képviselő-testület részére a MIKK 2019. évi zárva tartási rendjének alábbiak szerint történő meghatározását:

* 2019. július 22. - augusztus 9. között
* 2019. december 16. – 2020. január 3. között.

Továbbá a Humánszolgáltató Bizottság felkéri a MIKK –et, hogy a zárva tartásról a lakosság felé a megfelelő tájékoztatás biztosítva legyen.

Határidő: azonnal

Felelős: Elnök

**5. Napirend**

**Tárgy:** *A MIKK 2018. évi tevékenységéről készült beszámoló elfogadása*

**Dr.Szelke László:** A jól bejáratott ünnepek mentek továbbra is. Akár a nagyrendezvényeken, akár a nemzeti ünnepeken is. A kulturális közfoglalkoztatási program megszűnt. Ez korábban könnyebség volt számunkra, ezekkel jó volt együtt dolgozni. November 11-i háborús emlékmű avató, ami eddig nem volt. Szépen sikerült.

**Mocsáry Dezső:** Mi az ami öröm volt, és mi az ami fájó pont? Mire volt legnagyobb érdeklődés?

**Dr.Szelke László:** Öröm, ha néha megköszönik a munkánkat. A Csaba napokkal kapcsolatban kellett konkrét programot módosítani, mikor megnyertük a Bethlen Gábor Alap pályázatot. Vettünk egy mobil színpadot, ez pozitív. Sokan kérdezik, hogy van e belső színpad, koncerteknek. Egy klub szobára és egy tükrös teremre lenne szükség. Csaba nap, Lecsó fesztivál, amire nagy érdeklődés volt. Szepesi nappal közösen szervezett program is népszerű.

A Képviselő-testület Humánszolgáltató Bizottsága 4 igen szavazattal az alábbi határozati javaslatot támogatta:

**Piliscsaba Város Önkormányzat Képviselő-testülete**

**Humánszolgáltató Bizottságának**

**132/2019. (III. 26.) számú határozata**

**MIKK 2018. évi munkájáról készült beszámoló elfogadásáról**

Piliscsaba Város Önkormányzat Képviselő-testületének Humánszolgáltató Bizottsága elfogadja és a Képviselő-testület részére elfogadásra javasolja a Művelődési Információs Központ és Könyvtár 2018. évi munkájáról készült beszámolót a határozat 1. számú melléklete szerint tartalommal.

Határidő: azonnal

Felelős: elnök

**6. Napirend**

**Tárgy:** *Döntés a Piliscsaba Művelődési Információs Központ és Könyvtár intézményvezetői pályázatának kiírásáról*

**Farkas András:** A MIKK intézményvezetőjének nyár végén lejár a megbízása. A pályázatot azért szeretnénk minél korábban kiírni, hogy még a nyáron eldőljön, hogy ki lesz megbízva szeptembertől ebben a pozícióban. Jegyző úr rakta össze a kiírást, alapul a zsámbéki kiírást vette.

**Nagy Zsolt:** A legalább 60 órás képzés megléte vagy azzal megegyező, ez egy alapképzés. Ez megfelel a jelenlegi jogszabályoknak.

**Mocsáry Dezső:** A végzettségeknél nem kell megjelölni a szakképzettséget?

**Nagy Zsolt:** Valamilyen felsőfokú végzettség mellett.Jelenthet mellette bármilyen más szakképzettséget.

**Dr.Szelke László:** Ez így a jogszabályból van kimásolva. Mikor lesz erről döntés?

**Nagy Zsolt:** Júniusi testületin eldől. Nemzeti művelődési intézetnél is véleményeztetni kell. És a testület egy három tagú bizottságának tárgyalnia kell. Ezt meg kell nevezni.

**Mocsáry Dezső:** Előzetes javaslatra a Humánszolgáltató Bizottságot javasoljuk. A május 28-i ülésre.

A Képviselő-testület Humánszolgáltató Bizottsága 4 igen szavazattal az alábbi határozati javaslatot támogatta:

**Piliscsaba Város Önkormányzat Képviselő-testülete**

**Humánszolgáltató Bizottságának**

**133/2019. (III. 26.) számú határozata**

**a Piliscsaba Művelődési Információs Központ és Könyvtár intézményvezetői pályázatának kiírásáról**

Piliscsaba Város Önkormányzat Képviselő-testületének Humánszolgáltató Bizottsága javasolja a Képviselő-testület részére a határozat mellékletét képező pályázati kiírás megjelentetésének elrendelését, az alábbi módosításokkal:

a pályázati feltételekből kerüljön ki a „feletti” szó a következő sorból:

* szakirányú - legalább 5 év feletti szakmai tapasztalat

a pályázat elbírálásánál előnyt jelent részben kerüljön kiegészítésre:

* legalább 60 órás képzés megléte vagy azzal megegyező

Továbbá javasolja, hogy a Képviselő-testület kérje fel a Humánszolgáltató Bizottságot a pályázatok véleményezésére.

Határidő: azonnal

Felelős: polgármester

***Dr.Szelke László 18 óra 59 perckor távozott.***

**7. Napirend**

**Tárgy:** *Javaslat intézményátszervezésre az Érdi Tankerületi Központ fenntartásában lévő köznevelési intézményben*

**Farkas András:** Az érdi tankerülettől jött egy levél, hogy véleményezze a testület a szakmai programjukat. Írtunk már egy levelet, hogy addig testületi határozat nem lesz. Utazó gyógypedagógiai szolgálatnak itt lenne a központja. Ez egy lehetőség, mintsem kockázat Piliscsaba számára.

**Mocsáry Dezső**: Egyetértünk. Támogatom.

A Képviselő-testület Humánszolgáltató Bizottsága 4 igen szavazattal az alábbi határozati javaslatot támogatta:

**Piliscsaba Város Önkormányzat Képviselő-testülete**

**Humánszolgáltató Bizottságának**

**134/2019. (III. 26.) számú határozata**

**Javaslat intézményátszervezésről**

Piliscsaba Város Önkormányzat Képviselő-testületének Humánszolgáltató Bizottsága a Képviselő-testület részére az alábbiakat javasolja az intézményátszervezésre vonatkozóan az Érdi Tankerületi Központ fenntartásában lévő köznevelési intézményben:

Támogatja az utazó gyógypedagógiai szolgálat piliscsabai székhellyel történő működését.

Határidő: azonnal

Felelős: elnök

**8. Napirend**

**Tárgy:** *Döntés tűzifa szállítására irányuló vállalkozási szerződésről*

**Mocsáry Dezső**: Április 30-ig van érvényes szerződésünk a szállítóval. Megtörtént az árajánlat bekérése, kettő érkezett.

**Piliscsaba Város Önkormányzat Képviselő-testülete**

**Humánszolgáltató Bizottsága**

**135/2019. (III. 26.) számú határozata**

**Tűzifa szállítására irányuló vállalkozási szerződésről**

Piliscsaba Város Önkormányzat Képviselő-testületének Humánszolgáltató Bizottsága elfogadásra javasolja a Képviselő - Testületnek a Szántó Tree Kft. ajánlatát azzal a kiegészítéssel, hogy egy évre kerüljön megkötésre a szerződés.

Határidő: azonnal

Felelős: elnök

**9. Napirend**

**Tárgy:** *Beszámoló a lejárt határidejű határozatokról*

**Mocsáry Dezső:** 264/2018. határozat az önkormányzat és a háziorvosokkal kapcsolatban, miért folyamatos.

**Nagy Zsolt:** Orvosoknál elakadt a történet. Nem akarnak változtatni.

**Mocsáry Dezső:** Ha nem kerültek elfogadásra, akkor most mi alapján fizetnek az orvosok?

**Nagy Zsolt:** 2016-os szerződés alapján.

**Mocsáry Dezső:** Testvérvárosi programok éves programjáról szóló határozattal kapcsolatban kérdezem, hogy elment a megkeresés?

**Farkas András:** Igen. A közös fociról még nincs hír. De most kellene újra egyeztetnünk a nemzetiségi elnökökkel. A német polgármester jön, a feleségével együtt.

**Mocsáry Dezső:** A családsegítőnél a 63 családot valóban megszámoltad András?

**Farkas András:** Igen.

**Krasznai Gyöngyi:** 394/2018-as határozatban van benne az udvarba behajtani tilos tábla a rendelőnél. Takarításról sincs hír? Október 30-án már meg volt ez a határozat.

**Farkas András:** A takarítást minden nap végzi a Karol, a közösségi tereket, mosdókat naponta. Az orvosok rendelőjét pedig külön végzi felkérésre.

**Krasznai Gyöngyi:** De ez nem csak a napi takarításról szól, hanem meg van, hogy egy egészségügyi intézményben mennyi időnként kell lemosni a csempét, az ajtókat, a korlátot, a pelenkázót. Az orvosok szokták jelezni, hogy ha szabadságra mennek vagy helyettesítik őket?

**Nagy Zsolt:** Nem mindenki, de szoktak jelezni, megjelenik a Facebook- on és a honlapon is.

A Képviselő-testület Humánszolgáltató Bizottsága 4 igen szavazattal az alábbi határozati javaslatot támogatta:

**Piliscsaba Város Önkormányzat Képviselő-testülete**

**Humánszolgáltató Bizottságának**

**136/2019. (III. 26.) számú határozata**

**a lejárt határidejű határozatokról szóló beszámoló elfogadásáról**

Piliscsaba Város Önkormányzat Képviselő-testületének Humánszolgáltató Bizottsága a lejárt határidejű határozatokról készített beszámolót elfogadja, továbbá javasolja, hogy a hivatal kérje fel az orvosokat, hogy a rendelési időváltozásról a jegyzőt tájékoztatni szíveskedjenek.

Határidő: azonnal

Felelős: elnök

**10. Napirend**

**Tárgy:** *Egyebek*

**Mocsáry Dezső:** Ha nincs több kérdés, akkor 19 óra 24 perckor a nyílt ülést bezárom. Köszönöm a részvételt!

K.m.f.

Tázer Marianna Mocsáry Dezső

elnökhelyettes elnök